Troels Lund Poulsen (V), 2010-06-16:
Ja, så hørte vi det igen.
Hr. Nick Hækkerup kommer jo med en lang, lang række både manipulerende og decideret fupagtige kommentarer.
Man skylder selvfølgelig et svar med det samme, fordi det jo ikke kan være rimeligt at have en så unuanceret diskussion her fra Folketingets talerstol om noget så vigtigt.
Vi har jo diskuteret skattelettelserne før.
Det havde vi rig lejlighed til under afslutningsdebatten, og det har vi haft rig lejlighed til under udvalgsbehandlingen og også under første- og andenbehandlingen.
Det er jo sådan set meget klart.
Skattelettelserne i 2004 var fuldt finansieret; der var et råderum til det.
Skattelettelserne i 2007 var fuldt finansieret; der var et økonomisk råderum til det, og det var også gjort på en måde, som var med til at skabe en større dynamik i samfundet.
Faktisk er det jo sådan, at forårspakke 2.0 ifølge Skattekommissionens mest konservative skøn bidrager med en holdbarhed på ca. 5,5 mia. kr.
Så på hele det område er vi jo i en situation, hvor tingene hænger sammen.
Så var der også et par bemærkninger fra den socialdemokratiske Hækkerupnestor, hr. Klaus Hækkerup, om, at dansk skattepolitik har ført til verdens undergang.
Det var sådan, som man måtte forstå det, som hr. Klaus Hækkerup sagde, nemlig at det er regeringen, som entydigt har tvunget Wall Street i knæ.
Lehman Brothers, og hvad der skete i Grækenland, er noget, der udspringer fra Folketingssalen her.
Jeg håber, at hr. Klaus Hækkerup er klar over, at så tyk en manipulation er der ingen danskere, der tror på.
Men det er jo selvfølgelig en argumentation, man bliver nødt til at føre frem, når man dybt presset, og det har jeg også stor respekt for at hr. Klaus Hækkerup kan være.
Så kom hr. Nick Hækkerup jo også ind på kommuneaftalen, og selv om vi kan diskutere alt, er kommuneaftalen jo ikke lige rammen for diskussionen i dag, men til det er der vel at sige det fornuftige, at der er grund til at kvittere for, at der i Socialdemokratiet findes fornuftige mennesker, nemlig Jan Trøjborg, der er formand for KL, som jo er interesseret i, at det kommunale system skal bestå, og at en aftale er en aftale.
Derfor vil jeg også godt kvittere fra talerstolen her i dag for den aftale, der er indgået, og også sige til hr. Nick Hækkerup, at det er flere af Jan Trøjborgs type, der er brug for i Socialdemokratiet.
Der er brug for, at man udviser sådan en handlekraft også af de mennesker, som Socialdemokratiet har valgt her på Christiansborg.
Når det er sagt, kan man dykke lidt ned i tillægsbetænkningen, som jo også er interessant snak.
Der må man igen give min gode ven hr. Frank Aaen ros.
På en eller anden måde er der logik i det, hr. Frank Aaen mener.
At det så er uden for politisk rækkevidde, kan man jo altid mene om hvad man vil.
Når man så dykker ned i tillægsbetænkningen, når man endda frem til, at man kan konstatere, og jeg læser op: Socialdemokratiet og SF vil desuden udskyde den med skattereformen besluttede forhøjelse af topskattegrænsen, men vil ikke aflyse den, som det foreslås i ændringsforslaget af Enhedslisten.
Altså, det giver jo ingen mening.
Når vi ser på tillægsbetænkningen, og hvad der står om S og SF, viser det sig, at man så ikke mener det.
Så mener man det modsatte.
Så bakker man op om regeringens politik.
Mage til hykleri skal man lede meget, meget lang tid efter.
Der må jeg bare sige, at jeg ikke forstår, hvordan man kan skrive det i en tillægsbetænkning.
Det forstår jeg simpelt hen ikke, men det findes der jo nok ikke et godt svar på, men der kan selvfølgelig findes forklaringer.
Endelig vil jeg slutte af med at sige, at vi jo også har et andet bevis på, som Venstres ordfører også var inde på, at det halter lidt med finansieringen og også de udfordringer, som man står over for fra Socialdemokratiets side.
Børsen kunne skrive den 10. juni: S indrømmer huller i rød plan.
Der er det jo minutiøst gennemgået, at den finansiering, som man påstår skulle være i planen, ikke er til stede, og det er jo også meget, meget fint dokumenteret gennem flere citater fra hr. Nick Hækkerup, at der selvfølgelig er et hul i planen, fordi man ikke har skaffet den finansiering, der skal til.
Alt det og meget andet skylder man at give svar på, når man nu gerne vil diskutere ansvarlighed i dansk økonomi, fordi den har Socialdemokratiet ikke.